Ministrul apărării din Lituania, Arvydas Anusauskas (foto), și-a dat sâmbătă demisia, declarând că pleacă la solicitarea premierului, Ingrida Simonyte. Aceasta din urmă a explicat că nu-i reproșează nimic fostului ministru și nici nu există vreo modificare a stării de securitatea naționale, ci doar își dorește ca ministerul să facă mai mult și mai repede decât până acum.
Înlocuirea are loc la două luni înaintea alegerilor prezidenţiale şi cu şapte luni înainte de alegerile legislative.
Arvydas Anusauskas a explicat sâmbătă că solicitarea l-a surprins. Vineri, a relatat acesta, a primit o ofertă "oarecum neaşteptată" de la premierul Simonyte – să renunţe la funcţia de ministru în favoarea unui alt om politic începând de săptămâna viitoare şi să-şi asume în schimb preşedinţia unei comisii din Seimas (parlamentul). Anusaukas a respins inițial solicitarea, relatează Reuters, preluată de Agerpres.
După ce a discutat cu şefa executivului, Anusauskas a decis pe fondul "acestui moment dificil pentru activitatea Ministerului Apărării Naţionale şi întărirea Armatei, şi într-un context în care ameninţările nu scad", să-şi scrie scrisoarea de demisie pentru a menţine sprijinul politic pentru şefa guvernului.
Premierul: Lituania să se simtă în siguranță pentru restul mandatului
La rândul său, Symonite a scris pe contul său de Facebook că demisia ministrului "nu are legătură cu nicio schimbare bruscă a stării de securitate naţională lituaniană, cu vreo schimbare a ameninţărilor sau cu vreo ştire negativă despre activităţile ministerului".
"Mă preocupau aşteptările de a face ca Lituania să se simtă în siguranţă pentru restul mandatului şi ca guvernul să facă şi mai mult şi mai repede decât a făcut până acum", a explicat ea. "S-au făcut multe, dar cele nouă luni rămase înseamnă foarte puţin, iar această sesiune a Seimas este foarte importantă pentru luarea deciziilor în care este necesară participarea maximă", a adăugat ea, referindu-se la alegerile legislative din 13 octombrie din Lituania.
În plus, ţara va organiza alegeri prezidenţiale pe 12 mai, la care actualul şef al statului, Gitanas Nauseda, va candida din nou, el aflându-se de altfel în fruntea sondajelor, cu 28,5% din intenţiile de vot, cel mai mare procent din octombrie 2022.
Nauseda este urmat de avocatul şi politicianul de dreapta Ignas Vegele, cu 13,4% din intenţiile de vot, şi de creştin-democrata Simonyte, economistă şi premier din 2020.
****